

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | **Nr.8** | 2024. gada 30. maijā |

**39.**

# Par atļauju biedrībai “Latvijas Sarkanais Krusts” izmantot telpas nodarbību vadīšanai Ukrainas civiliedzīvotājiem

2024. gada 9. maijā Ogres novada Sociālajā dienestā (turpmāk – Sociālais dienests) saņemts biedrības “Latvijas Sarkanais Krusts” (turpmāk – Biedrība) Zemgales komitejas iesniegums Nr. 14.10-1.9/14, reģistrēts Sociālajā dienestā ar Nr. 1.1-17/720, kurā lūgts atļaut izmantot Sociālā dienesta zāles telpu adresē – Upes prospekts 16, Ogrē, Ogres novadā, LV-5001, Biedrības projektu – “Tilts uz labklājību: atbalsts Ukrainas civiliedzīvotāju integrācijai Latvijā” un starptautisku projektu “EU4Health – kvalitatīvas un savlaicīgas psiholoģiskās pirmās palīdzības sniegšana cilvēkiem, kurus skārusi Ukrainas krīze Ukrainā un ietekmētajās valstīs” nodarbību vadīšanai.

Biedrība plāno izmantot Sociālā dienesta zāles telpu darba laikā pēc vajadzības uz noteiktu laiku līdz 2024. gada 27. decembrim, iepriekš saskaņojot minētās telpas precīzus izmantošanas datumus un pieejamos laikus ar Sociālā dienesta vadītāju.

Projekta “Tilts uz labklājību: atbalsts Ukrainas civiliedzīvotāju integrācijai Latvijā” ietvaros piedāvātās aktivitātes sniegs iespēju Ukrainas civiliedzīvotājiem saņemt kvalitatīvu atbalstu dažādās jomās, tādā veidā veicinot integrāciju Latvijā: darba meklējumi, latviešu valodas apguve, Latvijas kultūras iepazīšana, pirmās palīdzības un pirmās psiholoģiskās palīdzības sniegšana. savukārt starptautiskā projekta ietvaros “EU4Health – kvalitatīvas un savlaicīgas psiholoģiskās pirmās palīdzības sniegšana cilvēkiem, kurus skārusi Ukrainas krīze Ukrainā un ietekmētajās valstīs” piedāvātās aktivitātes būs paredzētas gan Latvijas, gan Ukrainas civiliedzīvotājiem. Galvenās aktivitātes ir paredzētas – pirmās psiholoģiskās palīdzības nodrošināšanai; Biedrības personāla, brīvprātīgo un pirmās palīdzības sniedzēju mentālās veselības veicināšanai, lai nodrošinātu efektīvu reaģēšanu pirms krīzes, tās laikā un pēc tās; sadarbības stiprināšanai ar valsts institūcijām, nevalstiskajām organizācijām un starptautiskajiem partneriem un mentālās veselības veicināšanai un psihosociālā atbalsta jomā vietējā un valsts līmenī.

Pamatojoties uz Valsts ieņēmuma dienesta publiskojamo datu bāzes informāciju Biedrībai no 2005. gada 2. jūnija piešķirts sabiedriskā labuma organizācijas statuss darbības jomās: labdarība, sabiedrības, it īpaši trūcīgo un sociāli mazaizsargāto personu grupu, sociālās labklājības celšana, palīdzības sniegšana katastrofu gadījumos un ārkārtas situācijās.

Publiskas personas finanšu līdzekļu un mantas izšķērdēšanas likuma (turpmāk – Likums) 2. panta pirmā daļa noteic, ka publiska persona rīkojas ar saviem finanšu līdzekļiem un mantu likumīgi, tas ir, jebkura rīcība ar publiskas personas finanšu līdzekļiem un mantu atbilst ārējos normatīvajos aktos paredzētajam mērķim, kā arī normatīvajos aktos noteiktajai kārtībai.

Likuma 5. panta pirmā daļa noteic, ka publiskas personas mantu aizliegts nodot privātpersonai vai kapitālsabiedrībai bezatlīdzības lietošanā. Šī panta otrajā daļā noteikti gadījumi, uz kuriem neattiecas šī panta pirmās daļas noteikumi, tostarp, kad atvasināta publiska persona savu mantu nodod lietošanā sabiedriskā labuma organizācijai vai sociālajam uzņēmumam (Likuma 5. panta otrās daļas 41. punkts).

Likuma 5. panta trešā daļa noteic, ja publiskas personas mantu nodod bezatlīdzības lietošanā, par to tiek pieņemts lēmums.

Saskaņā ar Pašvaldību likuma 73. panta pirmo daļu pašvaldības manta izmantojama pašvaldības administratīvās teritorijas iedzīvotāju interesēs atbilstoši pašvaldības kompetencei. Savukārt Pašvaldību likuma 4. panta pirmajā daļā noteiktas Pašvaldības autonomās funkcijas un viena no tām ir nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus (Pašvaldību likuma 4. panta pirmās daļas 9. punkts).

Ievērojot sabiedrības intereses un lietderības apsvērumus, lai Biedrība varētu nodrošināt sociālos projektus Ukrainas civiliedzīvotāju integrācijai Latvijā un veicināt gan Latvijas, gan Ukrainas civiliedzīvotāju psiholoģisko atbalstu un mentālās veselības stiprināšanu, būtu lietderīgi atļaut Biedrībai izmantot telpas pēc vajadzības darba laikā uz noteiktu laiku līdz 2024. gada 27. decembrim, iepriekš saskaņojot minētās telpas precīzus izmantošanas datumus un pieejamos laikus ar Sociālā dienesta vadītāju.

Ņemot vērā minēto un pamatojoties uz Pašvaldību likuma 4. panta pirmās daļas 9. punktu, 73. panta pirmo daļu, Publiskas personas finanšu līdzekļu un mantas izšķērdēšanas novēršanas likuma 5. panta otrās daļas 41. punktu, trešo, trešo prim daļu, piekto un sesto daļu,

**balsojot: ar 22 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dainis Širovs, Dzirkstīte Žindiga, Egils Helmanis, Gints Sīviņš, Igors Miglinieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – nav**,

Ogres novada pašvaldības dome **NOLEMJ:**

1. **Atļaut** izmantot bezatlīdzības sabiedriskā labuma organizācijai – biedrībai “Latvijas Sarkanais Krusts”, vienotais reģistrācijas Nr. 40008002279, (turpmāk – Biedrība) Ogres novada Sociālā dienesta, kadastra Nr. 74010030275001, zāles telpu Nr. 71 (platība 120.9 m2, ar bilances vērtību 175658,14 EUR) (turpmāk – Telpa), Telpas stāvoklis ir labs un atbilstošs lietošanai paredzētajam mērķim.
2. **Noteikt**, kaTelpu atļauts izmantot ar mērķinodrošināt vadīt nodarbības sociālo projektu ietvaros, integrējot Ukrainas civiliedzīvotāju Latvijā un veicinot gan Latvijas, gan Ukrainas civiliedzīvotāju psiholoģisko atbalstu un mentālās veselības stiprināšanu.
3. **Noteikt** izmantojamās Telpas lietošanas termiņu – Biedrība šī lēmuma 1. punktā minēto Telpu bez atlīdzības var izmantot pēc vajadzības darba laikā, ne ilgāk kā līdz 2024. gada 27. decembrim, iepriekš saskaņojot minētās Telpas precīzus izmantošanas datumus un pieejamos laikus ar Sociālā dienesta vadītāju.
4. **Uzdot** Ogres novada Sociālā dienesta vadītājai sagatavot un noslēgt patapinājuma līgumus par Telpas izmantošanu atbilstoši šim lēmumam un normatīvajiem aktiem.
5. **Noteikt**, ka patapinājuma līgums par Telpas izmantošanu tiek izbeigts gadījumos, ja:
   1. Telpa tiek izmantota pretēji tās nodošanas bezatlīdzības lietošanā mērķim vai tiek pārkāpti līguma noteikumi;
   2. Biedrībai tiek anulēts sabiedriskā labuma organizācijas statuss;
   3. Telpa ir nepieciešama Pašvaldībai savu funkciju nodrošināšanai.
6. **Kontroli** par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)